Predkladacia správa

Správa o realizácii programu PHARE v Slovenskej republike sa predkladá každoročne ako komplexná informácia o stave implementácie programu PHARE v SR. Program PHARE bol jedným z troch programov predvstupovej pomoci Európskej únie, ktorého prostredníctvom sa realizovala podpora kandidátskych krajín v oblasti harmonizácie legislatívy, budovania inštitúcií a prípravy na zapojenie sa do štrukturálnych fondov EÚ, Európskeho fondu regionálneho rozvoja a Európskeho sociálneho fondu.

Účelom predloženia správy je vyhodnotenie stavu implementácie projektov v rámci jednotlivých finančných memoránd v podmienkach Slovenskej republiky.

Správa popisuje implementáciu projektov schválených v rámci finančných memoránd, ktoré boli v platnosti v roku 2004. Ide o finančné memorandá 2001 až 2003, čo predstavuje spolu 88 projektov s celkovou alokáciou  256,535 mil. EUR.

Uskutočňované aktivity sú rozdelené do 15 oblastí podľa ich vecného zamerania. Okrem aktivít realizovaných v oblasti budovania inštitúcií a harmonizácie legislatívneho prostredia s právom EÚ smerovala podpora z programu PHARE aj na rozvoj podnikania a konkurenčného prostredia a na podporu rozvoja regiónov, najmä v rámci cezhraničnej spolupráce a na programy pre podporu vyraďovania jadrovej elektrárne.

V roku 2004 skončila platnosť finančných memoránd 2001. Z memoránd 2001 bolo nakontrahovaných 48,1 mil. EUR (včítane komunitárnych programov finančne riadených priamo Európskou komisiou) čo predstavuje 86,7 %. Termínom uzávierky na vyplatenie finančných prostriedkov z tohto memoranda bol 30. november 2004. Čerpanie k uvedenému dátumu bolo 92,7 % z nakontrahovaných prostriedkov. V prípade projektu SR0103.02 Infraštruktúra pre rómske osady (8,3 mil. EUR) bola doba kontrahovania a vyplácania predĺžená o jeden rok čo znamená ďalšie čerpania prostriedkov z tohto memoranda.

Konečný termín kontrahovania prostriedkov z finančných memoránd PHARE 2002 bol 30. november 2004. Ku koncu roka 2004 bolo v rámci finančných memoránd 2002 (včítane komunitárnych programov) nakontrahované 65,82 mil. EUR, čo predstavuje 92,6 % pridelených finančných prostriedkov. Celková výška kontrahovania FM 2002 sa ešte môže zvýšiť v závislosti od toho, ako sa podarí nakontrahovať projekt 2002/000-610.03 Ďalšia integrácia rómskych detí v oblasti výchovy a vzdelávania a zlepšených životných podmienok (1 mil. EUR), kde bol predĺžený termín na uzatváranie zmlúv a vyplácanie prostriedkov o 7 mesiacov.
Čerpanie finančných prostriedkov k 31. decembru 2004 bolo 40,2 %. Termínom uzávierky na vyplatenie finančných prostriedkov z týchto memoránd je 30. november 2005.

Finančné memorandá z roku 2003, kde konečný termín kontrahovania prostriedkov PHARE je 30. november 2005, boli počas roka väčšinou v štádiu prípravy projektov. K 31. decembru 2004 bolo nakontrahovaných 8,6% alokovaných prostriedkov. Úroveň čerpania prostriedkov k uvedenému dátumu dosiahla len 1,3 %.

V správe je uvedené aj monitorovanie a hodnotenie predvstupovej pomoci PHARE a programovanie Prechodného fondu 2004 a 2005.

Celková finančná pomoc poskytnutá Európskou komisiou z rozpočtu Európskej únie v rámci programovania Prechodného fondu (Transition Facility)  pre rok 2004 bola 14,2 mil. EUR a pripravené sú aj projekty pre vyčerpanie celého objemu 10 mil. EUR pre Prechodný fond 2005.

	Správa bola spracovaná na základe podkladov zo sektorov implementujúcich jednotlivé projekty PHARE ako aj na základe informácii o finančnom stave projektov PHARE z implementačných agentúr a Národného fondu SR k 31. 12. 2004.

Predkladaný materiál nemá negatívny dopad na štátny rozpočet, podnikateľskú sféru, životné prostredie a zamestnanosť.

Materiál sa predkladá na rokovanie vlády bez rozporov.